Rindar tú sum arbeiðsgevari løn til starvsfólk í barsilsfarloyvi, skalt tú søkja um barsilspening fyri hettar tíðarskeiði fyri at fáa lønina endurindaða. Løn til starvsfólk í barsilsfarloyvi verður rindað sambært lóg og/ella sáttmála ella setanarviðurskiftum millum teg og starvsfólkið. Rindar tú hinvegin ikki løn til starvsfólk í barsilsfarloyvistíðarskeiðnum, er tað starvsfólkið sjálvt, ið søkir um barsilspening frá Barsilsskipanini. Rindar tú løn ein part av barsilsfarloyvistíðarskeiðinum søkir tú um partin tú rindar løn og starvsfólki søkir fyri partin tit ikki rinda løn. Sáttmálar og mannagongdir á arbeiðsplássum eru ymisk. Eru ivamál um tú skal rinda løn ella um løntakarin skal søkja um barsilspening í farloyvistíðarskeiðinum, er møguligt at venda tær til viðkomandi fakfelag. Yvirlit yvir sáttmálar undir Lønardeildini hjá Fíggjarmálaráðnum sæst her> Landsstovnar Sambært Løgtingslóg um barsilsskipan frá 3. apríl 2001 við seinni broytingum verður samb. § 15a. barsilspeningur veittur øllum stovnum, sum eru á fíggjarløgtingslógini við rakstrarjáttan, løgujáttan, landsfyritøkum og almennum grunnum, umframt teimum stovnum, ið koma undir málsræðið hjá landsstýrismanninum í fíggjarmálum at áseta lønar- og setanartreytir, um starvsfólk verður sett í staðin fyri tann, ið fer í barsilsfarloyvi. Útgoldið verður fyri tíðarskeiðið, avloyst verður fyri tann, ið er í barsil.